รัฐบาลไทย-ข่าวทำเนียบรัฐบาล-ปลัดมหาดไทย จับมือเลขาธิการ ก.พ.ร. นำผู้ว่าราชการจังหวัดทั่วประเทศ ร่วมแลกเปลี่ยนแนวคิด “ผู้ว่าฯ CEO” เพื่อขับเคลื่อนงานบำบัดทุกข์ บำรุงสุข ให้กับพี่น้องประชาชน
วันพุธที่ 27 กันยายน 2566
27/09/2566
ปลัดมหาดไทย จับมือเลขาธิการ ก.พ.ร. นําผู้ว่าราชการจังหวัดทั่วประเทศ ร่วมแลกเปลี่ยนแนวคิด “ผู้ว่าฯ CEO” เพื่อขับเคลื่อนงานบําบัดทุกข์ บํารุงสุข ให้กับพี่น้องประชาชน
ปลัดมหาดไทย จับมือเลขาธิการ ก.พ.ร. นําผู้ว่าราชการจังหวัดทั่วประเทศ ร่วมแลกเปลี่ยนแนวคิด “ผู้ว่าฯ CEO” เพื่อขับเคลื่อนงานบําบัดทุกข์ บํารุงสุข ให้กับพี่น้องประชาชน
เมื่อวันที่ 26 ก.ย. 66 เวลา 09.00 น. นายสุทธิพงษ์ จุลเจริญ ปลัดกระทรวงมหาดไทย ประชุมแลกเปลี่ยนแนวคิด “ผู้ว่าฯ CEO” ร่วมกับนางสาวอ้อนฟ้า เวชชาชีวะ เลขาธิการคณะกรรมการพัฒนาระบบราชการ (ก.พ.ร.) โดยมี นางอารีพันธ์ เจริญสุข รองเลขาธิการ ก.พ.ร. นายชัยวัฒน์ ชื่นโกสุม นายสมคิด จันทมฤก นายโชตินรินทร์ เกิดสม รองปลัดกระทรวงมหาดไทย นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายแมนรัตน์ รัตนสุคนธ์ อธิบดีกรมการปกครอง นายชยาวุธ จันทร อธิบดีกรมที่ดิน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายอรรษิษฐ์ สัมพันธรัตน์ อธิบดีกรมการพัฒนาชุมชน นายขจร ศรีชวโนทัย อธิบดีกรมส่งเสริมการปกครองท้องถิ่น และผู้ว่าราชการจังหวัดหรือผู้แทนจากทั่วประเทศ ผ่านระบบอิเล็กทรอนิกส์ โดยได้รับเกียรติจากนายวิชัย ศรีขวัญ ปลัดกระทรวงมหาดไทย คนที่ 34 และนายกฤษฎา บุญราช ปลัดกระทรวงมหาดไทย คนที่ 39 ร่วมประชุมแลกเปลี่ยนในครั้งนี้ด้วย
นายสุทธิพงษ์ จุลเจริญ ปลัดกระทรวงมหาดไทย กล่าวว่า จากการแถลงนโยบายของคณะรัฐมนตรีภายใต้การนําของนายเศรษฐา ทวีสิน นายกรัฐมนตรี ได้มีการหยิบยกประเด็นการขับเคลื่อนพัฒนาระบบบริหารราชการแผ่นดินในส่วนภูมิภาคภายใต้การนําของท่านผู้ว่าราชการจังหวัดให้มีความเข้มแข็ง สามารถทําหน้าที่เป็นผู้นําการบูรณาการส่วนราชการตลอดจนภาคีเครือข่ายในพื้นที่ในการดูแลพี่น้องประชาชนได้อย่างมีประสิทธิภาพ รวมทั้งนโยบายของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ได้เน้นย้ําให้กระทรวงมหาดไทยได้ร่วมกับท่านผู้ว่าราชการจังหวัดได้ขับเคลื่อนการปฏิบัติงานด้วยความรวดเร็วเพื่อสนองตอบความต้องการของพี่น้องประชาชนโดยยึดหลัก “ทันโลก ทันสมัย ทันท่วงที” ซึ่งชาวมหาดไทยทุกคนต่างรู้จักกันดีและเรียกขานกันแบบง่าย ๆ ว่า “ผู้ว่าฯ CEO” ดังที่ตนได้กล่าวอยู่เสมอทั้งในที่ประชุมและการพบปะผู้ว่าราชการจังหวัด นายอําเภอทั่วประเทศ รวมถึงการตรวจเยี่ยมให้กําลังใจข้าราชการผู้ปฏิบัติงานในระดับพื้นที่อยู่เสมอว่า ผู้ว่าราชการจังหวัดนั้นเปรียบเสมือน “นายกรัฐมนตรีของจังหวัด” นายอําเภอเปรียบเสมือน “นายกรัฐมนตรีของอําเภอ” ดังนั้นคําว่า นายกรัฐมนตรีนั้นคือ การเป็นผู้ที่ต้องนําเอานโยบายของทุกกระทรวง ทุกส่วนราชการ ไปขับเคลื่อนในพื้นที่เพื่อให้บังเกิดผลดี ตอบสนองต่อความต้องการของประชาชนให้มากที่สุด
“คําว่า “ผู้ว่าฯ CEO” เกิดขึ้นจากนโยบายการปฏิรูประบบราชการที่ต้องการให้ผู้ว่าราชการจังหวัดได้ยึดประชาชนเป็นศูนย์กลาง ทําหน้าที่เป็นผู้สะท้อนความต้องการของประชาชนเป็นสําคัญ และพิจารณาการดําเนินงานต่าง ๆ ตามนโยบายของรัฐบาลในระดับพื้นที่ เพื่อแก้ไขปัญหาความเดือดร้อน ตลอดจนการบริหารราขการในพื้นที่จังหวัดได้อย่างมีประสิทธิภาพ ลดช่องว่างของระบบราชการ หนุนเสริมประสิทธิภาพการบริหารราชการในพื้นที่ให้ส่งผลดีต่อประชาชนและทางราชการ โดยนําแนวคิดของภาคธุรกิจเอกชนมาปรับใช้ในการปรับเปลี่ยนบทบาทและหน้าที่ของผู้ว่าราชการจังหวัดให้มีอํานาจบังคับบัญชาโดยตรง และสามารถที่จะกําหนดแนวทางการขับเคลื่อนงานให้เกิดผลสัมฤทธิ์ต่อประชาชนในพื้นที่ ซึ่งรูปแบบการบริหารราชการจังหวัดตามแนวคิด “ผู้ว่าฯ CEO” ได้เคยถูกหยิบยกขึ้นมาทดลองโดยกระทรวงมหาดไทยในปีงบประมาณ 2545 ในพื้นที่ 5 จังหวัดได้แก่ จังหวัดลําปาง จังหวัดชัยนาท จังหวัดศรีสะเกษ จังหวัดภูเก็ต และจังหวัดนราธิวาส ซึ่งจากการประเมินโครงการปรากฏว่าการแบ่งงานตามแผนงานของผู้ว่าฯ CEO ในจังหวัดทดลองมีประสิทธิภาพ เกิดผลสัมฤทธิ์สูง และได้รับความพึงพอใจในภาพรวมสูงกว่าจังหวัดที่ไม่ได้มีการทดลอง นํามาสู่การที่คณะรัฐมนตรีได้มีมติเมื่อวันที่ 28 เมษายน 2546 และวันที่ 6 พฤษภาคม 2546 เห็นชอบให้ทุกจังหวัดใช้การบริหารงานจังหวัดแบบบูรณาการ ตั้งแต่วันที่ 1 ตุลาคม 2546 พร้อมทั้งได้ออกระเบียบกฎหมายสําคัญเพื่อสนับสนุนการปฏิบัติงานของผู้ว่าฯ CEO คือ ระเบียบสํานักนายกรัฐมนตรีว่าด้วยระบบการบริหารงานจังหวัดแบบบูรณาการ พ.ศ. 2546 โดยมีเป้าหมายสําคัญในการทําให้งานของจังหวัดเกิดผลสัมฤทธิ์และเกิดประโยชน์สูงสุดต่อประชาชน” นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า หลักการสําคัญของ “ผู้ว่าฯ CEO” คือ การเป็นผู้บริหารสูงสุดของจังหวัดที่สามารถบริหารจัดการงานทุกมิติให้สอดคล้องเชื่อมโยงกับนโยบายรัฐบาล ยุทธศาสตร์การพัฒนาจังหวัด และสนองตอบความต้องการของประชาชนในพื้นที่ ภายใต้การบูรณาการความร่วมมือของหน่วยงานภาครัฐกับส่วนกลาง ส่วนภูมิภาค ส่วนท้องถิ่น และภาคเอกชน รวมถึงภาคประชาชนในพื้นที่ได้เข้ามามีส่วนร่วมในการแก้ไขปัญหาเชิงพื้นที่ในมิติต่าง ๆ โดยมีระเบียบ กฎหมาย การมอบอํานาจ การระดมสรรพกําลัง ทรัพยากร และเทคโนโลยีสารสนเทศ รวมถึงการสนับสนุนงบประมาณให้ผู้ว่าฯ CEO ดังนั้น ผู้ว่าฯ CEO จึงต้องเป็นผู้นําการเสริมสร้างพลังของภาคีเครือข่ายในพื้นที่ให้มีความเห็นพ้องต้องกันของทุกภาคส่วนในพื้นที่ และร่วมกันกําหนดเป็นวาระการพัฒนาร่วมกัน มีการแก้ไขปัญหาและพัฒนาพื้นที่โดยการนําปัญหาและความต้องการของประชาชนมากําหนดเป็นแนวทางให้สอดคล้องกับศักยภาพของจังหวัดตนเอง ซึ่งการประชุมหารือแนวทางการขับเคลื่อนนโยบายผู้ว่าฯ CEO ร่วมกับสํานักงาน ก.พ.ร. ในวันนี้ ได้มีการเปิดโอกาสให้ผู้บริหารส่วนราชการระดับกรมของกระทรวงมหาดไทย ผู้ว่าราชการจังหวัดและผู้แทนจากทั่วประเทศ ได้แสดงความคิดเห็น แลกเปลี่ยนมุมมองแนวคิด รวมถึงให้ข้อเสนอแนะทั้งในเชิงระบบและข้อเท็จจริงในเชิงพื้นที่ ซึ่งพบว่าในแต่ละจังหวัดได้ประสบพบกับสภาพปัญหาอุปสรรคที่แตกต่างกันไปตามภูมิสังคม
“ตนได้มอบหมายให้ผู้ว่าราชการจังหวัดทุกจังหวัด นายอําเภอทุกอําเภอ ได้ช่วยกันระดมความคิดเห็นและแลกเปลี่ยนมุมมองเกี่ยวกับแนวคิด “ผู้ว่าฯ CEO” จากผู้มีความรู้ ประสบการณ์ในพื้นที่ อาทิ ท่านผู้ว่าราชการจังหวัดที่เกษียณอายุราชการไปแล้วในพื้นที่ของตนเอง ภาคีเครือข่ายทั้ง 7 ภาคี ทั้งภาคราชการ ภาคผู้นําศาสนา ภาควิชาการ ภาคเอกชน ภาคประชาชน ภาคประชาสังคม และภาคสื่อสารมวลชน มาร่วมกันคิด ร่วมพูดคุย ร่วมเสนอแนะ เพื่อนําเสนอแนวทางอันจะนําไปสู่การปฏิบัติเพื่อจะได้ทําให้พี่น้องประชาชนได้ร่วมรับประโยชน์ในอนาคต ซึ่งการระดมความคิดเห็น การพูดคุยกัน จะต้องไม่จบแค่ครั้งเดียว ไม่ใช่เรียกมาคุยกันประเดี๋ยวเดียวแล้วแยกย้าย แต่ต้องทําบ่อย ๆ ทําอย่างประจําสม่ําเสมอ เพื่อมุ่งสู่เป้าหมายการพัฒนาที่ยั่งยืน ตามนโยบายของรัฐบาลที่มีความมุ่งมั่นตั้งใจในการที่จะช่วยทําให้กลไกของการบริหารราชการแผ่นดินที่สําคัญ โดยมีผู้ว่าราชการจังหวัดและนายอําเภอเป็นผู้นํา ได้มีบทบาทในการขับเคลื่อนการดูแลพี่น้องประชาชน ดูแลประเทศชาติ ร่วมกับพี่น้องกระทรวง ทบวง กรมต่าง ๆ ร่วมมือกับภาคีเครือข่ายทุกภาคส่วนในพื้นที่ก้าวเดินไปข้างหน้าโดยไม่ทิ้งใครไว้ข้างหลัง เพื่อร่วมกัน Change for Good ทําสิ่งดี ๆ ให้เกิดขึ้น อันเป็นการ “บําบัดทุกข์ บํารุงสุข” ให้กับพี่น้องประชาชนได้มีคุณภาพชีวิตที่ดีและมีความสุขอย่างยั่งยืน" นายสุทธิพงษ์ กล่าวในช่วงท้าย
นางสาวอ้อนฟ้า เวชชาชีวะ เลขาธิการ ก.พ.ร. กล่าวว่า สํานักงาน ก.พ.ร. ได้ดําเนินการที่เกี่ยวข้องกับการพัฒนาและส่งเสริมให้ราชการส่วนภูมิภาค คือ จังหวัดและผู้ว่าราชการจังหวัด สามารถปฏิบัติงานได้อย่างมีประสิทธิภาพ และส่งเสริมให้ท้องถิ่นมีความแข็งแรงให้ได้ภายใต้กรอบหน้าที่และอํานาจตามที่กําหนดไว้ในพระราชบัญญัติระเบียบบริหารราชการแผ่นดิน พ.ศ. 2534 และพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 ซึ่งใช้เป็นหลักในการขับเคลื่อนการบริหารราชการส่วนภูมิภาค โดยที่ผ่านมา สํานักงาน ก.พ.ร. ได้กําหนดการขับเคลื่อนการส่งเสริมพัฒนาในรูปแบบต่าง ๆ อาทิ การประเมินจังหวัดที่มีผลสัมฤทธิ์สูง การประเมินรางวัลเลิศรัฐ โดยจากการติดตามประเมินงานของพื้นที่พบว่า ปัจจุบันผู้ว่าราชการจังหวัดได้ประสบปัญหาอุปสรรคในการบริหารงานในพื้นที่ที่แตกต่างกันไปในแต่ละพื้นที่ ทั้งนี้ สํานักงาน ก.พ.ร. จะได้นําแนวทางตามนโยบายรัฐบาลร่วมกับภาคส่วนต่าง ๆ เร่งศึกษา และแลกเปลี่ยนแนวคิดในการเสริมสร้างความเข้มแข็งการทํางานของกรมการจังหวัด ซึ่งเป็นการเปิดโอกาสให้ทุกภาคส่วนสามารถให้ข้อเสนอแนะแก่ผู้ว่าราชการจังหวัดได้ตามกฎหมายว่าด้วยการบริหารงานเชิงพื้นที่แบบบูรณาการ ทําให้สามารถตอบสนองความต้องการของประชาชนในพื้นที่ได้อย่างแท้จริง